HDP, Partîya Herêman ê Demokratîkan û Komeleya Paştdayîş û MEBYA-DERî bi wesîleya Roşanê Qurbanî gorê Serekê Partîya Kede ya Şaran ê Amedî Vedat Aydin zîyaret kerd. Vedat Aydin 5ê temmuza 1992î de amebi qetilkerdene. Hemsereka Pêroyî ya DBPyî Salîha Aydenîz, Wekîlê HDPyî Dersim Dag, Hişyar Ozsoy û Nusrettîn Maçîn, Hemserekê HDPyî yê Amedî Zeyat Ceylan û Hulya Alokmen, birayê Vedat Aydinî Veysî Aydin, temsîlkarê Rêxistinanê komelê sivîlî beşdarê zîyaretî bîyî.
Hemserekê HDPyî yê Amedî Zeyat Ceylanî gorê Vedat Aydinî de qisey kerd û vat: ''Vera şarê kurdî zaf hêrişî ameyî kerdene la ê tewr ser nêkewtî û do nêkewê. Ma do hêvîyanê seba haştîye û azadîye vîn nêkerê. ''
Birayê Vedat Aydinî Veysî Aydinî vat: ''Ma hînî wazenê ke roşan bibo wesîleya vindertişê gonîye. Ma haştîye wazenê.''
Hemsereka DBPyî Salîha Aydenîz zî Roşanê Qurbanî yê şaran fîraz kerd û vat: ''Têkoşînê azadî û haştîye yê îdealanê Vedat Aydin û embazanê ci seba ma mîrasêk o. Îqtîdar çend hêriş bikero zî ma do vera faşîzmî sereyê xo nêarê war.''
Wekîlê HDPyî yê Riha Nusrettîn Maçînî zî vat: ''Aydin bi hawayêkê nimitkeyî ame qetilkerdene la aslê xo de faîl yeno şinasnayene. Înanê ke têkoşînê Aydinî ra tersayêne o qetil kerd. Ma do têkoşînê ey dewam bikerê.''
Qiseykerdişan ra dima serê gorê Vedat Aydînî de qerenfîlî ameyî verdayene.
